b"\n_START_ARTICLE_\nSelius Marselis\n_START_SECTION_\nBiografi\n_START_PARAGRAPH_\nSelius Marselis var bror (og svoger) til Gabriel Marselis (1609\xe2\x80\x9373). Sammen med sine br\xc3\xb8dre f\xc3\xb8rte han farens handelsvirksomhet videre. Han drev handel med korn, v\xc3\xa5pen, kobber og trelast. Marselis bosatte seg i Christiania i 1644. Han s\xc3\xb8rget for \xc3\xa5 ha gode relasjoner til stattholder Hannibal Sehested og fikk en rekke s\xc3\xa6rrettigheter. Borgerskapet i Christiania klaget over denne s\xc3\xa6rbehandlingen, uten at klagen ble tatt til f\xc3\xb8lge. Marselis bygget opp en stor kapital gjennom diverse leveranser til kongen, blant annet av krigsskip. Han og broren Gabriel Marselis ble etter hvert de st\xc3\xb8rste eiendomsbesittere i Norge._NEWLINE_Selius Marselis studerte bergverk i sin ungdom. Stattholder Sehested r\xc3\xa5df\xc3\xb8rte seg med ham om \xc3\xa5 opprette en norsk bergrett i Norge. Opprettelsen skjedde i 1654. Marselis ble assessor i bergamtet fra 1657 (bergr\xc3\xa5d). Han og broren Gabriel gav kongen betydelige l\xc3\xa5n og fikk til vederlag flere bergverk. _NEWLINE_Det norske postvesen ble opprettet 1647. Postprivilegiene ble ved etableringen gitt til andre, men i 1653 oppn\xc3\xa5dde Selius Marselis \xc3\xa5 bli postdirekt\xc3\xb8r. S\xc3\xb8nnen Gabriel ble utnevnt til generalpostmester 1667._NEWLINE_Fra 1659 til sin d\xc3\xb8d var han den reelle eier av Frogner Hovedg\xc3\xa5rd._NEWLINE_Marselis' gate i Oslo er oppkalt etter br\xc3\xb8drene Selius og Gabriel Marselis.\n_START_SECTION_\nMarselienborg\n_START_PARAGRAPH_\nI Christiania oppf\xc3\xb8rte Marselis i 1650-\xc3\xa5rene et stort lyststed p\xc3\xa5 omr\xc3\xa5det som senere ble kalt Gr\xc3\xbcnings l\xc3\xb8kke. Det ble kalt Marselienborg og hadde en stor have med tulipanbed og fem fiskedammer. I samtiden ble dette regnet som det mest overd\xc3\xa5dige lyststedet p\xc3\xa5 Bymarken. Den smale hovedfl\xc3\xb8yen mot veien var over femti meter lang, med en stor havesal i sydgavlen ut mot en praktfull have. Et bredt midtparti gikk opp i to etasjer, og ovenp\xc3\xa5 l\xc3\xa5 den overd\xc3\xa5dige festsalen."